text: Politiet undersøger sammenhæng mellem hal- og containerbrand
  13 februar 2017 kl. 17.26
  Kort tid før Petersmindehallen brød i brand var der ild i en nærliggende container. Politiet efterforsker nu mulige sammenhænge mellem de to brande.
  Natten til mandag brændte Petersmindehallen i Vejle. Kort forinden var brandvæsenet kaldt ud til en containerbrand i nærheden. Det er endnu uvist om de to brænde kan knyttes til hinanden.
  - Det kan også virke mistænkeligt for en politimand, siger vicepolitiinspektør ved Sydøstjyllands Politi, Carsten Thostrup, til TV SYD.
  Han oplyser, at politiet lige nu ikke har oplysninger, der kan bekræfte en sammenhæng mellem de to brande.
  Carsten Thostrup, vicepolitiinspektør, Sydøstjyllands Politi: "Det kan også virke mistænkeligt for en politimand."
  Brandvæsenet er stadig i gang med slukningsarbejdet i hallen. Først når brandvæsnet er færdige, kan politiets kriminalteknikere undersøge mulige brandårsager. Politiet forventer, at der går et til to døgn, inden teknikerne kan gå i gang.
  Efterforskningen af branden er i fuld gang, og politiet afhører vidner i området. De ønsker derfor at komme i kontakt med borgere, der har set eller hørt noget.
  - Der er en del unge mennesker i området. Dem vil vi gerne tale med - alle sammen, siger Carsten Thostrup.
  Har du oplysninger, der kan hjælpe politiet i deres efterforskning? Ring til politiet på telefon 114.
  
  